EURÓPSKA KOMISIA V Bruseli14. 10. 2019 COM(2019) 468 final SPRÁVA KOMISIE RADE A EURÓPSKEMU PARLAMENTU na účely priebežného hodnotenia Programu pre konkurencieschopnosť podnikov a MSP {SWD(2019) 374 final}



SPRÁVA KOMISIE RADE A EURÓPSKEMU PARLAMENTU na účely priebežného hodnotenia Programu pre konkurencieschopnosť podnikov a MSP I.ÚVOD Program pre konkurencieschopnosť podnikov a malé a stredné podniky (MSP) – COSME – je program Únie určený na posilňovanie konkurencieschopnosti a udržateľnosti podnikov, podnecovanie podnikateľskej kultúry a podporu vytvárania a rastu MSP. Prispieva k dosahovaniu celkových cieľov stratégie Európa 2020 na zabezpečenie inteligentného, udržateľného a inkluzívneho rastu a zároveň sa v rámci neho vyvíja úsilie o optimalizáciu synergií s ostatnými programami EÚ, ako sú Horizont 2020 a európske štrukturálne a investičné fondy (EŠIF). Ako sa stanovuje v nariadení o programe COSME, Komisia vykonala priebežné hodnotenie programu s cieľom posúdiť jeho relevantnosť a pridanú hodnotu, ako aj účinnosť a efektívnosť jeho vykonávania a súdržnosť s ostatnými programami EÚ. V tejto správe sa uvádza súhrn hlavných zistení hodnotenia, závery a získané poznatky. Sprievodným dokumentom k tejto správe je podrobnejší pracovný dokument útvarov Komisie. II.SÚVISLOSTI Program COSME nasleduje po rámcovom programe pre konkurencieschopnosť a inovácie (CIP) , ktorého vykonávanie prebiehalo v rokoch 2007 – 2013 s rozpočtom 3,6 mld. EUR . Medzi cieľmi programu CIP bolo prispieť k posilneniu produktivity, inovačnej kapacity a prispieť k udržateľnému rastu. Program CIP tvorili tri „piliere“: Program pre podnikanie a inovácie (EIP), Program na podporu politiky informačných a komunikačných technológií (ICT-PSP) a Program Inteligentná energia – Európa (IEE). V programovom období 2014 – 2020 sa činnosti v rámci programov ICT-PSP a IEE presunuli do programu Horizont 2020, zatiaľ čo činnosti patriace do rozsahu programu EIP sa vo veľkej miere presunuli do programu COSME. Program EIP predstavoval približne 60 % rozpočtu programu CIP. V rámci programu EIP sa poskytovala podpora, pokiaľ ide o prístup MSP k financiám, ako aj pokiaľ ide o sieť Enterprise Europe Network (EEN), program Erasmus pre mladých podnikateľov (EYE), asistenčné pracoviská pre MSP v oblasti práv duševného vlastníctva a činnosti zamerané na podnecovanie podnikateľskej kultúry a vytváranie lepších rámcových podmienok pre MSP pôsobiace v EÚ. Do programu COSME neboli zahrnuté žiadne odkazy súvisiace s inováciou. Na druhej strane bol rozšírený o osobitnú pozornosť venovanú cestovnému ruchu. V posúdení vplyvu, ktoré bolo sprievodným dokumentom k návrhu nariadenia o programe COSME, boli identifikované tieto zlyhania trhu: problematický prístup MSP k financiám, nízke úrovne vytvárania podnikov na podnikateľskom princípe a nedostatočná výkonnosť, slabý podnikateľský duch, podnikateľské prostredie, ktoré nie je priaznivé pre začínanie a rast, problémy brániace priemyselnej špecializácii a sektorovej konkurencieschopnosti, obmedzená internacionalizácia MSP v rámci Európy a mimo nej. Všeobecné a špecifické ciele programu COSME boli vypracované tak, aby sa nimi dosiahlo riešenie týchto problémov. Preferovanou možnosťou z hľadiska plnenia týchto cieľov bolo pokračovanie v opatreniach programu EIP v rámci programu COSME (2,2 mld. EUR), s vylúčením oblasti inovácie (približne 600 mil. EUR). Finančné krytie programu COSME je 2,3 mld. EUR na obdobie rokov 2014 – 2020. Vykonávanie programu COSME z veľkej časti uskutočňuje, v mene Európskej komisie (EK), Výkonná agentúra pre malé a stredné podniky (EASME), pričom výnimku tvoria finančné nástroje, ktoré v mene EK vykonáva Európsky investičný fond (EIF). Program je otvorený aj pre tretie krajiny mimo EÚ. III.VYKONÁVANIE – SÚČASNÝ STAV Ako bolo preukázané v hodnotení v polovici trvania, miery plnenia rozpočtu programu COSME sú pozitívne. Plnenie operačného rozpočtu dostupného v roku 2014 (247 mil. EUR) dosiahlo 99,87 %, v roku 2015 plnenie dostupného operačného rozpočtu (329 mil. EUR) dosiahlo 99,38 %, v roku 2016 plnenie dostupného operačného rozpočtu (336 mil. EUR) dosiahlo 96,69 %. Štruktúry vykonávania týkajúce sa finančných nástrojov a siete Enterprise Europe Network boli zavedené a dosahovali výsledky. Prostredníctvom Európskeho fondu pre strategické investície boli finančné nástroje posilnené o ďalších 550 mil. EUR. Prístup k financiám – špecifický cieľ č. 1 Minimálne 60 % zdrojov programu (t. j. 1 400 mil. EUR) je pridelených finančným nástrojom programu COSME, nástroju na poskytovanie záruk za úvery (LGF) a kapitálovému nástroju pre rast (EFG). Stavajú na úspešnosti finančných nástrojov rámcového programu pre konkurencieschopnosť a inovácie (CIP) (2007 – 2013), ktoré prispeli k mobilizácii úverov vo výške viac než 21 mld. EUR a rizikového kapitálu vo výške viac než 3 mld. EUR, ktoré boli poskytnuté viac než 380 000 MSP v Európe.

Výzvy na vyjadrenie záujmu týkajúce sa finančných nástrojov zverejnené v roku 2014 vzbudili veľký záujem finančných sprostredkovateľov v celej EÚ aj v krajinách mimo EÚ zúčastnených na programe COSME, a to najmä v prípade nástroja LGF. Výrazný dopyt po nástroji LGF na trhu pokračoval aj v roku 2015, čo malo za následok, že celý rozpočet dostupný na roky 2014 – 2015 bol vyčerpaný do polovice roka 2015. Vďaka záruke poskytnutej z Európskeho fondu pre strategické investície (EFSI) sa mohlo v rámci EIF pokračovať v uzatváraní záručných dohôd nástroja LGF v rámci programu COSME aj v druhej polovici roku 2015. Na konci roku 2016 získalo takmer 143 000 MSP v 21 zúčastnených krajinách financovanie vo výške takmer 5,5 mld. EUR v rámci rozšíreného nástroja LGF. Posilnenie nástroja LGF v rámci programu COSME na základe záruky z EFSI pokračovalo aj v rokoch 2016 a 2017, čo malo pozitívny účinok spočívajúci v tom, že rizikovejšie MSP mali k dispozícii financovanie oveľa skôr, než by bolo možné dosiahnuť iba s použitím rozpočtu programu COSME, čím sa urýchlilo financovanie reálnej ekonomiky. Vzhľadom na osobitné charakteristiky späté s kapitálovými nástrojmi, pri ktorých prebiehajú zložitejšie postupy náležitej starostlivosti a zhromažďovania finančných prostriedkov, trvalo uzatváranie dohôd o fonde dlhšie. Prvých päť transakcií v rámci nástroja EFG, z ktorých v troch prípadoch išlo o viacfázové fondy v kombinácii s kapitálovým nástrojom počiatočnej fázy InnovFin zriadeným v rámci programu Horizont 2020, bolo podpísaných na konci roku 2015. Prvé investície do MSP vyplývajúce z týchto dohôd sa uskutočnili v roku 2016. Prístup na trhy – špecifický cieľ č. 2 Program COSME pomáha európskym podnikom, najmä MSP, obchodovať na jednotnom trhu, ako aj vyvážať mimo Európy. Viac než dve tretiny rozpočtu programu COSME určeného na prístup na trhy pripadá na sieť Enterprise Europe Network (EEN), ktorá pomáha MSP pri hľadaní obchodných partnerov, partnerov v oblasti technológií a partnerov pre výskum v EÚ a tretích krajinách. Zároveň podporuje účasť MSP na programoch EÚ zameraných na financovanie, ako sú Horizont 2020 a európske štrukturálne a investičné fondy. Sieť EEN začala vykonávať svoje činnosti podľa plánu 1. januára 2015 (na činnosti vykonávané v roku 2014 sa ešte vzťahoval program CIP). V nadväznosti na dve výzvy na predkladanie návrhov bolo vybratých 92 konzorcií. V tejto fáze sieť zahŕňala 525 organizácií v EÚ a 80 organizácií v ôsmich zúčastnených krajinách programu COSME. Tieto organizácie uzatvorili dohody o rámcovom partnerstve vzťahujúce sa na sedemročné obdobie a špecifické dohody o grante na prevádzkové obdobia 2015 ‒ 2016 a 2017 – 2018. Sieť Enterprise Europe Network (približne 3 000 zamestnancov) ročne umožnila viac než 200 000 MSP zapojiť sa do miestnych podujatí, poskytovala špecializované poradenské služby pre 70 000 MSP týkajúce sa prístupu k financiám, práv duševného vlastníctva v oblasti podnikania a technológií, efektívnosti využívania zdrojov a pod. Každý rok sa približne 25 000 MSP zúčastňuje na podujatiach na vytváranie väzieb, vďaka ktorým bolo medzi MSP podpísaných približne 2 500 medzinárodných partnerstiev. V rámci špecifického cieľa č. 2 sa program COSME vykonáva aj na základe financovania niekoľkých ďalších menších projektov, z ktorých najvýznamnejšie sú: ·portál Vaša Európa – Podnikanie, s financovaním vo výške približne 0,5 mil. EUR ročne, ·asistenčné pracoviská v oblasti práv duševného vlastníctva v Číne, Latinskej Amerike a juhovýchodnej Ázii s financovaním vo výške 7,2 mil. EUR, ·Centrum pre priemyselnú spoluprácu medzi EÚ a Japonskom s financovaním vo výške 2,7 mil. EUR ročne, ·vylepšené jednotné kontaktné miesta v členských štátoch s financovaním vo výške 1 mil. EUR, ·zlepšovanie prístupu MSP pri verejnom obstarávaní, 1 mil. EUR. Zlepšenie rámcových podmienok pre podniky – špecifický cieľ č. 3

V rámci programu COSME sa financujú opatrenia, ktorých cieľom je zlepšiť podnikateľské prostredie pre MSP, napr. pokiaľ ide o klastre a digitálne technológie, odstrániť byrokraciu, podporovať zásadu „najskôr myslieť na malých“ a zvyšovať konkurencieschopnosť strategických sektorov vrátane cestovného ruchu, ktoré majú strategický význam pre európske hospodárstvo. Tento cieľ sa napĺňa prostredníctvom širokej škály menších opatrení, prostredníctvom výziev na predkladanie návrhov a výziev na predkladanie ponúk, ako sú napríklad: ·elektronické zručnosti na zaistenie inovácie a konkurencieschopnosti, približne 3 mil. EUR ročne, ·program internacionalizácie klastrov pre MSP, od 3,5 mil. do 5 mil. EUR ročne, ·program Cluster Excellence Programme, s financovaním vo výške 1,5 mil. EUR ročne, ·činnosti zamerané na modernizáciu priemyslu (kľúčové podporné technológie, vyspelá výroba atď.), s financovaním v priemere vo výške 5 mil. EUR ročne, ·viaceré činnosti na podporu MSP v priemyselných odvetviach (stavebný, chemický priemysel, aeronautika, obranný priemysel, potravinový dodávateľský reťazec, efektívnosť využívania zdrojov, konštruktérstvo, výrobky využívajúce biologické materiály…), s financovaním vo výške od 5 mil. do 8 mil. EUR ročne, ·monitorovanie a kontrola prijatia opatrení v rámci politiky MSP, v priemere 5 mil. EUR ročne: ohodnotenie výkonnosti MSP, ozhromaždenie MSP, osieť vyslancov pre MSP, oinformačné nástroje ako relácia Business Planet na stanici Euronews a portál pre MSP SME Portal; ·platforma REFIT EÚ na znižovanie regulačného zaťaženia, v priemere 0,5 mil. EUR ročne, ·podpora určená pre odvetvie cestovaného ruchu s rozpočtom v rozsahu od 5 mil. do 9 mil. EUR ročne, ·podporovanie sociálneho hospodárstva a sociálneho podnikania s rozpočtom v rozsahu od 0,5 mil. do 2 mil. EUR ročne.

Medzi rokmi 2014 a 2016 bolo na tento cieľ pridelených 109,3 mil. EUR, čo predstavuje 12 % finančného krytia. Prvé výzvy v rámci tohto cieľa boli zverejnené na konci roku 2014, pričom keď sa vezme do úvahy obdobie plnenia rozpočtu, pri väčšine opatrení sa výsledky začali ukazovať až po uplynutí časového rámca pre toto hodnotenie. Skupina na vysokej úrovni pre oblasť administratívnej záťaže prispela k výmene osvedčených postupov a kontrole prijatia nadväzujúcich opatrení a pripravila cestu pre platformu REFIT EÚ. V rámci hodnotenia výkonnosti MSP sa poskytol prehľad o európskych MSP a podrobné informácie o vykonávaní iniciatívy „Small Business Act“. Informácie o jednotlivých členských štátoch boli zohľadnené v odporúčaniach pre jednotlivé krajiny v rámci európskeho semestra. Sieť vyslancov pre MSP, výročné zhromaždenie MSP a európsky týždeň MSP zabezpečili fóra na zvýšenie informovanosti a výmenu osvedčených postupov vo všetkých oblastiach iniciatívy „Small Business Act“. V neposlednom rade sa 12. júna 2015 na televíznej stanici Euronews začala vysielať 4. séria relácie Business Planet. Kampaň e-zručnosti na podporu pracovných miest sa uskutočnila v 30 krajinách, zúčastnilo sa na nej 384 organizácii, zapojilo sa do nej viac ako 300 000 účastníkov a oslovila okolo 115 miliónov ľudí. V rámci výzvy na predkladanie návrhov „dizajnový spotrebný tovar“ (s dostupným rozpočtom vo výške 4 mil. EUR) bolo udelených 10 projektov MSP, ktorých cieľom je vyvíjať inovatívne digitálne riešenia na zlepšenie postupov navrhovania a komunikácie v textilnom a odevnom hodnotovom reťazci, vyvíjať inovatívne výrobky založené na digitálnych technológiách, ako aj výrobky a nové obchodné modely, ktoré riešia environmentálne a spoločenské výzvy. Iniciatívy v oblasti cestovného ruchu prispeli k posilneniu konkurencieschopnosti európskeho odvetvia cestovného ruchu. Iniciatívy zamerané na zvyšovanie tokov starších a mladých turistov prispeli k vytvoreniu predĺženia turistického obdobia. Opatrenia na zvýšenie dostupnosti cestovného ruchu prispeli k zlepšeniu zariadení a služieb pre turistov so špeciálnymi potrebami prístupu. Zlepšilo sa zviditeľnenie Európskych vysokokvalitných destinácií, čo povedie k zvýšeniu počtu potenciálnych turistov a k zvýšeniu externých miestnych príjmov pre dané destinácie a prevádzkovateľov v oblasti cestovného ruchu. Činnosti a podujatia zamerané na zvyšovanie informovanosti lepšie zviditeľnili a podporili iniciatívy v oblasti cestovného ruchu. V rokoch 2014 – 2016 zahŕňali výzvy v rámci iniciatívy „Clusters Go International“ 25 európskych strategických partnerstiev klastrov (ESCP), ktoré predstavujú 145 klastrových organizácii v 23 európskych krajinách a viac než 17 000 európskych MSP. Z vybratých 25 ESCP bolo 15 financovaných. Zvyšným desiatim partnerstvám bolo udelené označenie ESCP a boli povzbudené k tomu, aby v partnerstve pokračovali na dobrovoľnej báze bez financovania z programu COSME. Pätnásť spolufinancovaných partnerstiev predstavuje približne 95 klastrov s dosahom na viac než 10 300 európskych MSP. Podnikanie a podnikateľská kultúra – špecifický cieľ č. 4 Program COSME podporuje výmeny medzi európskymi pedagógmi a školiteľmi s cieľom vypracúvať najlepšie postupy v oblasti podnikateľského vzdelávania v EÚ. Program sa zameriava na skupiny, ako sú mladí ľudia, ženy alebo starší podnikatelia, s cieľom poskytnúť príležitosť využiť mentorstvo alebo iné, na mieru šité programy. Hlavným nástrojom je program mentorstva Erasmus pre mladých podnikateľov, ktorý pomáha novým podnikateľom osvojovať si a rozvíjať podnikateľské zručnosti a znalosti, ako aj ďalej rozvíjať svoju obchodnú činnosť učením sa od skúsených podnikateľov. S programom sa začalo v roku 2009 ako s pilotným projektom a dnes predstavuje kľúčové opatrenie v rámci programu COSME. Vykonáva sa prostredníctvom každoročnej výzvy na predkladanie návrhov, v nadväznosti na ktorú sa s agentúrou EASME uzatvárajú dohody o grante na 24 mesiacov. Vo všeobecnosti vždy ostane veľký počet dobrých projektov, ktoré nie je možné financovať pre nedostatok finančných prostriedkov. Pokiaľ ide o výzvy v roku 2014: 111 predložených návrhov, 15 vybratých projektov zahŕňajúcich 111 organizácií z 28 krajín zúčastnených na programe COSME; 40 projektov predstavujúcich objem vo výške približne 14 mil. EUR nebolo možné financovať z dôvodu obmedzení rozpočtu. Vykonávanie činností sa začalo 1. februára 2015 so zapojením siete 175 sprostredkovateľských organizácií v 32 krajinách (26 členských štátov a 6 krajín zúčastnených na programe COSME). Do konca roku 2016 bolo prijatých 11 000 podnikateľských profilov a bolo uzavretých 4 200 zhôd, ktoré zahŕňali vyše 8 400 podnikateľov. V rámci tohto špecifického cieľa sa pomocou programu COSME financuje aj niekoľko ďalších menších projektov, z ktorých najvýznamnejšie sú: ·podnikateľské vzdelávanie, v priemere od 0,4 mil. do 1 mil. EUR ročne, ·podnikanie žien: v priemere od 0,5 mil. do 1 mil. EUR ročne, ·podnikanie starších osôb, v priemere od 0,5 mil. do 1 mil. EUR ročne, ·digitálne podnikanie, 2,5 mil. EUR v roku 2015,

·podpora podnikania migrantov, 1,5 mil. EUR ročne. IV.METODIKA Hodnotenie v polovici trvania zahŕňa obdobie rokov 2014 – 2016 a vo veľkej miere vychádza zo štúdie, ktorú medzi decembrom 2016 a decembrom 2017 uskutočnila externá poradenská spoločnosť. Poradenská spoločnosť použila pri vykonaní štúdie štandardnú metodiku hodnotenia Komisie, ako sa odporúča v usmerneniach o lepšej právnej regulácii. Cieľom bolo vyhodnotiť činnosti programu financované v rokoch 2014 – 2016 podľa piatich kritérií: relevantnosť, účinnosť, súdržnosť, efektívnosť a pridaná hodnota EÚ. Hodnotenie v polovici trvania bolo zamerané na šesť hlavných a pätnásť vedľajších otázok stanovených v špecifikáciách štúdie a použila sa v ňom kombinácia kvantitatívnych a kvalitatívnych metód. Medzi nástroje hodnotenia v polovici trvania bol zaradený sekundárny výskum, štatistická analýza sekundárnych údajov, 120 rozhovorov na vysokej úrovni, cielené konzultácie s dosahom na viac než 4 000 MSP a verejná konzultácia, pri ktorej sa získalo 195 vyplnených dotazníkov a 14 pozičných dokumentov. Keďže toto je priebežné hodnotenie, väčšina očakávaných dlhodobých vplyvov sa zatiaľ nedá merať. Preto bola hlavná pozornosť zameraná na mieru, v ktorej program vytvára základné prvky potrebné na dosiahnutie zamýšľaných strednodobých výstupov a výsledkov. Znamená to potrebu klásť dôraz na primeranosť a kvalitu štruktúry programu, t. j. sformulovaných cieľov, investovaných zdrojov a vykonaných činností – inými slovami, ide o kritériá relevantnosti a súdržnosti. Ďalšie podrobnosti o metodike sa uvádzajú v sprievodnom pracovnom dokumente útvarov Komisie. V.ZISTENIA HODNOTENIA V tejto časti sa uvádzajú hlavné zistenia hodnotenia podľa piatich hodnotiacich kritérií stanovených v predchádzajúcom texte. A.Relevantnosť Program COSME prispieva k plneniu hlavnej priority Junckerovej Komisie, ktorou je podpora rastu a zamestnanosti, prostredníctvom niekoľkých opatrení vrátane zlepšenia prístupu k financiám, vytvorenia príležitostí na vznik sietí, podpory výmeny informácií a osvedčených postupov, ako aj prístupu MSP v EÚ na nové trhy. Program COSME je určený pre všetky MSP v EÚ, čo predstavuje jednu z jeho najsilnejších stránok. V rámci programu sa vykonávajú priority politík Komisie vrátane iniciatívy „Small Business Act“, stratégie jednotného trhu (2015) a iniciatívy pre začínajúce a rozširujúce sa podniky (2016). Zároveň sa dbá na výrazné zosúlaďovanie s meniacimi sa potrebami MSP v Európe. Z výsledkov prieskumov vyplýva, že sprostredkovatelia rovnako ako príjemcovia z radov MSP považujú opatrenia v rámci programu COSME z hľadiska stanovených podmienok, ako aj ich obsahu za relevantné a zodpovedajúce ich potrebám. Relevantnosť programu pre občanov EÚ je vysoká, keďže program sa zameriava na podporu hospodárskeho rastu a vytváranie pracovných príležitostí. Relevantnosť programu je obmedzenejšia, pokiaľ ide o oblasti presahujúce sféru hospodárstva, napríklad oblasti spojené so spoločenskými výzvami, a pokiaľ ide o niektoré z cieľov vytýčených v rámci stratégie EÚ 2020, napríklad ciele inkluzívneho a udržateľného rastu. Reakcia na tieto ciele v rámci programu COSME má prevažne nepriamy charakter. Kľúčovou hodnotou programu COSME je jeho flexibilita. Umožňuje plnenie priorít nových politík zavádzaním nových opatrení a smerovaním finančných prostriedkov do oblastí, ktoré predstavujú priority. Z tohto hľadiska boli počas prvých troch rokov vykonávania navrhnuté a uskutočnené viaceré zmeny v prideľovaní rozpočtových prostriedkov. Hlavný nedostatok z hľadiska relevantnosti (no aj z hľadiska účinnosti, ako sa uvádza ďalej) sa týka štruktúry programu. Dve hlavné opatrenia – finančné nástroje a sieť Enterprise Europe Network – predstavujú viac než 80 % celkového rozpočtu, ako sa stanovuje v nariadení o programe COSME. V dôsledku toho je rozpočet na iné, menšie opatrenia veľmi obmedzený. V niektorých prípadoch sa tým znižuje potenciálny vplyv týchto opatrení. B.Účinnosť V období rokov 2014 – 2016 bol program COSME celkovo úspešný, pokiaľ ide o dosahovanie očakávaných výstupov, akými sú napríklad počet MSP využívajúcich dlhové financovanie alebo počet zorganizovaných podujatí. Dostupné dôkazy naznačujú, že program COSME bude mať pozitívny vplyv na rast príjemcov programu a na zamestnanosť. Sila programu COSME spočíva predovšetkým vo využívaní sprostredkovateľov pri vykonávaní programu. V rámci programu COSME sa čerpá z blízkosti týchto sprostredkovateľov k MSP a uľahčuje sa integrácia služieb poskytovaných v rámci programu COSME so službami, ktoré poskytujú títo sprostredkovatelia na vnútroštátnej a regionálnej úrovni. Tento prístup umožňuje maximalizovať potenciál programu COSME dosiahnuť želaný účinok.

Prístup k financiám Finančné nástroje LGF – nástroj na poskytovanie záruk za úvery a EFG – kapitálový nástroj pre rast sú pre príjemcov z radov MSP vysoko účinné. Predovšetkým nástroj LGF mal dosah na významný počet MSP, pričom sa v rámci neho ponúkali celkovo priaznivejšie podmienky financovania, preukázal sa v rámci neho výrazný pákový efekt vo financovaní MSP a zvýšilo sa na základe neho poskytovanie dlhového financovania vo väčšine členských štátov. Poukázalo sa však na skutočnosť, že prahová hodnota 150 000 EUR, pri ktorej prekročení musia finanční sprostredkovatelia skontrolovať, či daný MSP nespĺňa žiadne z kritérií inovácie stanovených v rámci dlhového finančného nástroja programu Horizont 2020 pre MSP, mala negatívny účinok. Sprostredkovatelia sú nútení obmedziť svoju ponuku financovania na túto prahovú hodnotu, pričom ide o prahovú hodnotu, ktorá sa z hľadiska potrieb financovania mnohých MSP považuje za neprimeranú. Pokrok v rámci nástroja EFG je obmedzenejší, keďže pri kapitálových investíciách je čas do poskytnutia financovania spojený so zdĺhavým procesom a keďže sa uprednostňuje kapitálový nástroj, ktorý bol v roku 2016 zavedený v rámci Európskeho fondu pre strategické investície (EFSI). V rámci nástroja LGF bolo k 31. decembru 2016 zapojených viac než 60 finančných sprostredkovateľov v 25 krajinách, ktorí poskytovali podporu viac než 140 000 MSP. 50 % z týchto MSP sú startupy fungujúce menej než päť rokov a 90 % podporených obchodných subjektov sú mikropodniky. Vďaka nástroju LGF bolo možné zvýšiť počet, ako aj objem transakcií financovania určených pre MSP s vyšším rizikom (záručné dohody vo výške 611,17 mil. EUR uzatvorené v rokoch 2014 – 2016 umožnili dosiahnuť objem financovania vo výške 5,5 mld. EUR). Väčšina finančných sprostredkovateľov zúčastnených na prieskume uviedla, že nástroj LGF výrazne zlepšil ich schopnosť poskytovať krytie úverového rizika alebo úvery. Z prieskumu takisto vyplynulo, že záruka programu COSME bola vo všeobecnosti spúšťačom významného objemu dodatočných investícií, ktorý sa odhaduje na 1,25 mld. EUR. MSP zúčastnené na prieskume uviedli pozitívny vplyv na ich perspektívu rastu, pokiaľ ide o nástroj EFG aj o nástroj LGF. Prístup na trhy Ukázalo sa, že sieť Europe Enterprise Network (EEN) má rozsiahlu kapacitu, pokiaľ ide o jej dosah na MSP v celej Európe vrátane 150 000 MSP využívajúcich služby spolupráce a poradenské služby siete EEN. Vďaka sieti EEN viac než 8 000 MSP uzatvorilo dohody o spolupráci s ďalšími MSP v iných krajinách alebo vykonalo odporúčania poskytnuté v rámci nových poradenských služieb siete EEN. Služby siete EEN poskytli MSP podporu najmä pri zvyšovaní kvality ich tovaru a služieb, čo viedlo k (očakávanému) rastu obratu a predovšetkým k vstupu na nové geografické trhy v Európe i mimo nej. MSP, ktoré sú klientmi siete, vo veľkej miere využívajú a oceňujú jej služby. Sieť vykazuje významné výsledky, pokiaľ ide predovšetkým o výstupy v oblasti služieb obchodnej spolupráce, poskytovania poradenstva, pomoci pre MSP pri prekonávaní prekážok spojených s inováciami a podnikovým riadením, ako aj z hľadiska umožňovania vzniku cenných obchodných vzťahov medzi MSP. Sieť takisto dosiahla výsledky relevantné pre samotných sprostredkovateľov vrátane rozšírených znalostí, strategických informácií a spolupráce s ďalšími členmi siete s cieľom zvýšiť kvalitu poskytovaných služieb. Popri službách siete EEN je kľúčovým zdrojom informácií portál Vaša Európa – Podnikanie. Poskytuje informácie o právach a povinnostiach spojených so začatím a/alebo riadením podnikania v európskej krajine, pričom počet návštevníkov portálu presiahol očakávania. Údaje z monitorovania naznačujú, že portál má dosah na 2,9 milióna jednotlivých návštevníkov (pre porovnanie: v nariadení o programe COSME je ako dlhodobý medzník pre sieť EEN stanovený počet 2,3 milióna používateľov, pokiaľ ide o digitálne služby). Miera spokojnosti používateľov je takisto vysoká (93 %, pričom v pracovnom programe programu COSME na rok 2016 sa stanovil cieľ 85 %). Iniciatíva „Clusters Go International“ zahŕňa 25 európskych strategických partnerstiev klastrov (ESCP), ktoré predstavujú 145 klastrových organizácií v 23 európskych krajinách a viac než 17 000 európskych MSP. Z dôvodu obmedzení rozpočtu bolo z 25 vybratých ESCP financovaných len pätnásť. Zvyšným desiatim partnerstvám bolo udelené označenie ESCP a boli povzbudené k tomu, aby v partnerstve pokračovali na dobrovoľnej báze bez financovania z programu COSME. Pätnásť spolufinancovaných partnerstiev predstavuje približne 95 klastrov s dosahom na viac než 10 300 európskych MSP. Vznikli oficiálne európske partnerstvá medzi klastrami, ako aj prvé „globálne“ partnerstvá. Kľúčovými výsledkami bolo lepšie pochopenie procesu internacionalizácie a posilnenie kapacít manažérov klastrov na podporu internacionalizácie, ako aj vytvorenie nových medzinárodných obchodných vzťahov. Medzi strednodobými výsledkami, ktoré boli vo veľkej miere dosiahnuté, možno spomenúť silnejší medzinárodný profil a zviditeľnenie. Zlepšenie rámcových podmienok pre konkurencieschopnosť Iniciatívy podporujúce sektorovú konkurencieschopnosť sú prevažne tvorené jednorazovými opatreniami s obmedzeným rozpočtom, ktoré sú zacielené na široký rozsah sektorov. Podľa vyjadrení príjemcov v rámci programu v oblasti cestovného ruchu priame výsledky zahŕňajú vytvorenie nových strategických partnerstiev na cezhraničnej úrovni a lepšie zviditeľnenie na medzinárodných trhoch. Priamo zapojených bolo síce len niekoľko MSP, no účasť profesijných združení a miestnych, regionálnych a celoštátnych verejných agentúr pre cestovný ruch vytvorila základ pre významný multiplikačný účinok. Vyvíjajú sa nové produkty a služby v oblasti cestovného ruchu a účastníci majú vysoké očakávania, pokiaľ ide o možnosti vstupovať na nové trhy. Opatrenia na vykonávanie iniciatívy „Small Business Act“ úspešne poslúžili ako zdroj kvalitných informácií pre tvorcov vnútroštátnych politík na základe zverejneného hodnotenia výkonnosti MSP a poskytli vysoko cenenú platformu na výmenu informácií a osvedčených postupov prostredníctvom siete vyslancov pre MSP. Vo všeobecnosti je rozšírený názor, že tieto činnosti prispievajú k zbližovaniu politík zameraných na MSP vo všetkých krajinách zúčastnených na programe COSME. Podnikanie Očakávané ciele programu Erasmus pre mladých podnikateľov boli úspešne splnené. Zapojilo sa doň približne 3 500 podnikateľov. Odhaduje sa, že účasť nových podnikateľov na programe viedla v rokoch 2014 – 2016 k založeniu 250 nových spoločností, dosiahnutiu dodatočného obratu vo výške 5 mil. EUR a vytvoreniu asi 1 000 nových pracovných miest. V súvislosti s účasťou hostiteľských podnikateľov sa zároveň dosiahol dodatočný obrat vo výške 203 mil. EUR a vytvorilo sa 1 100 nových pracovných miest. V rámci programu sa takisto položili základy na dosiahnutie významných výsledkov z hľadiska obchodných vzťahov a internacionalizácie, a to pokiaľ ide o nových aj o hostiteľských podnikateľov. V období rokov 2014 – 2016 sa uskutočnilo spolu 2 117 stáží. Odhaduje sa, že vďaka programu Erasmus pre mladých podnikateľov si približne 1 800 potenciálnych nových podnikateľov zlepšilo riadiace a technické zručnosti, zatiaľ čo niektorí si zlepšili obchodné zručnosti (spojené s marketingom, správou či finančnou oblasťou). Účastníci uvádzali, že vďaka skúsenosti s programom lepšie pochopili výzvy spojené s podnikaním. Erasmus pre mladých podnikateľov mal takisto priamy vplyv na hostiteľských podnikateľov – podporil inovácie v rámci ich obchodných činností a prispel k podstatne vyšším mieram rastu v porovnaní s priemerom EÚ. Program zároveň dosiahol svoje ciele, pokiaľ ide o posilňovanie obchodných vzťahov a položenie základov pre ďalšiu spoluprácu a internacionalizáciu na základe vytvárania významných príležitostí na vznik sietí kontaktov. C.Efektívnosť Celkovo dosahuje činnosť v rámci programu COSME primeranú úroveň efektívnosti, pričom sa všetky jeho hlavné zložky vykonávajú v súlade so špecifickými cieľmi a s harmonogramami stanovenými v ročných pracovných programoch. Najdôležitejšou prednosťou programu COSME je jasnosť opisov jeho pracovných programov, v dôsledku čoho je podiel neoprávnených návrhov predložených v nadväznosti na výzvy spojené s grantmi relatívne nízky. Neprejavili sa žiadne závažné administratívne prekážky a zavedené opatrenia na zjednodušenie boli vo všeobecnosti považované za pozitívne, hoci sa v prvom roku vykonávania vyskytli v agentúre EASME určité problémy s novým IT systémom, ktoré príjemcom spôsobili ťažkosti. Vykonávaním programu COSME je poverená predovšetkým agentúra EASME (opatrenia netýkajúce sa financovania) a Európsky investičný fond (finančné nástroje). Na roky 2014 – 2016 plnila agentúra EASME rozpočet vo výške 298 mil. EUR a Európsky investičný fond rozpočet vo výške 550 mil. EUR určený pre MSP na účely finančných nástrojov programu COSME.

Sprostredkovatelia, ako aj koneční príjemcovia vo všeobecnosti považujú náklady a zaťaženie spojené s využívaním programu COSME za finančne dostupné a prijateľné. Aj keď v niektorých prípadoch bolo administratívne zaťaženie vnímané ako vysoké, vo všeobecnosti zo spätnej väzby vyplýva zhrnutie, že prínosy prevyšovali náklady. Finanční sprostredkovatelia uviedli, že požiadavky na predkladanie správ boli zaťažujúce a predstavujú riziko znižovania atraktívnosti nástroja LGF. Finanční sprostredkovatelia takisto uviedli, že administratívne zaťaženie spojené s nástrojom EFG bolo podstatne vyššie, než je bežné v sektore rizikového kapitálu. Napriek tomu však MSP, ktoré využili nástroj LGF, uviedli, že nečelili dodatočným nákladom, administratívnemu zaťaženiu či komplexnosti z dôvodu záruky EÚ. Všetky MSP, najmä mikropodniky a malé podniky, ohodnotili úverové podmienky financovania podporeného zo záruky programu COSME EÚ ako výhodnejšie v porovnaní s podmienkami, ktoré ponúkajú iní finanční sprostredkovatelia v súvislosti s podobným typom financovania. Príjemcovia z radov MSP v ostatných tematických oblastiach programu COSME takisto vnímali prínosy programu ako prevyšujúce náklady. Pokiaľ ide o riadenie programu COSME agentúrou EASME, pri verejných výzvach sa dosiahol kratší čas do poskytnutia grantu v porovnaní s cieľovým časom, ktorý stanovila agentúra EASME. Úroveň hospodárskej súťaže, počet návrhov a „miera úspešnosti oprávnených návrhov“ sa však medzi rôznymi opatreniami výrazne líšia. Je dôležité poznamenať, že z programu COSME sa financuje veľký počet malých opatrení, ktoré si vyžadujú zapojenie proporčne veľkého počtu zamestnancov. Pokiaľ ide o nedostatky, z hodnotenia v polovici trvania vyplýva potreba zlepšiť riadenie údajov v rámci programu COSME. Rozloženie povinností spojených s vykonávaním na veľký počet zapojených aktérov predstavuje značnú výzvu z hľadiska efektívneho riadenia a koordinácie programu, pričom vzniká riziko oslabenia dohľadu nad vykonávaním programu a jeho vyhodnocovania. Je potrebné venovať viac pozornosti zhromažďovaniu údajov o profiloch príjemcov, aby bolo možné riadne monitorovať výsledky programu a pokrok pri dosahovaní jeho cieľov. D.Súdržnosť Program COSME celkovo vykazuje dobrú úroveň vnútornej súdržnosti. Vynakladá sa úsilie o vytvorenie synergií a neboli zistené žiadne prípady významného prekrývania. Veľká miera pozornosti sa venuje dosahovaniu komplementárnosti medzi rôznymi opatreniami, najmä pokiaľ ide o sieť EEN a internacionalizáciu. So sieťou EEN napríklad spolupracuje centrum pre spoluprácu medzi EÚ a Japonskom, ako aj asistenčné pracoviská v oblasti práv duševného vlastníctva. Spoluprácou medzi programom internacionalizácie klastrov a centrom pre spoluprácu medzi EÚ a Japonskom sa umožnila podpora partnerstiev medzi klastrami v oblasti internacionalizácie. Experti z asistenčných pracovísk v oblasti práv duševného vlastníctva, ako aj experti siete EEN sa takisto povzbudzujú k účasti na podujatiach Európskej platformy pre spoluprácu klastrov. Pokiaľ ide o cieľ spojený s podnikaním, prekrývanie medzi zainteresovanými stranami v rámci celého portfólia bolo minimálne, pretože vo väčšine opatrení sa na zapojenie vyzývajú osobitné skupiny partnerov s presne vymedzeným zameraním odborných znalostí. Opatrenia v rámci tematickej oblasti „rámcové podmienky na jednotnom trhu“ sa medzi sebou neprekrývajú: jednotlivé opatrenia sú zamerané na riešenie rôznych aspektov jednotného trhu. Pri pohľade na súdržnosť medzi rôznymi opatreniami na šírenie informácií v rámci programu COSME – najmä pokiaľ ide o webové sídla spojené s finančnými nástrojmi a opatreniami na podporu podnikania – vzniká trochu zmiešaný obraz. Zatiaľ čo webové sídla týkajúce sa finančných nástrojov poskytujú zrozumiteľné informácie, webové sídla venované opatreniam na podporu podnikania boli prevádzkované akoby izolovane a bez vzájomnej interakcie. Z posúdenia synergií a komplementárnosti medzi portálom Vaša Európa – Podnikanie a službami siete EEN, ako aj medzi ostatnými činnosťami v rámci programu COSME zacielenými na internacionalizáciu ako sieť EEN a program „Clusters Go International“ vyplývajú pozitívne závery. V analýze sa preukázalo, že medzi finančnými nástrojmi EÚ dochádza k synergiám aj k prekrývaniu. Jednoznačne sa preukázala synergia medzi nástrojom LGF programu COSME a oknom pre MSP v rámci Európskeho fondu pre strategické investície (EFSI), keďže táto intervencia EFSI sa realizuje prostredníctvom nástroja LGF. Môže dochádzať k prekrývaniu medzi nástrojom LGF programu COSME a finančnými nástrojmi patriacimi pod európske štrukturálne a investičné fondy (EŠIF). Okno pre MSP v rámci EFSI jednoznačne vytláča nástroj EFG (čo bolo zámerom Komisie, keď toto okno v roku 2016 zriaďovala). Medzi programom COSME a finančnými nástrojmi programu Horizont 2020 existuje celková súdržnosť. Z hodnotenia investičného plánu v roku 2016 vyplynul záver, že EFSI, COSME a InnovFin v rámci programu Horizont 2020 sa navzájom dopĺňajú. Koordinácia medzi činnosťami siete EEN v rámci programu COSME a programom Horizont 2020 predstavuje ukážkový príklad súdržnosti s ostatnými iniciatívami EÚ. Mnohé zainteresované strany tento aspekt vysoko oceňujú. Pokiaľ ide o internacionalizáciu MSP, nedochádza k zásadnému prekrývaniu medzi činnosťami financovanými z programu COSME a činnosťami financovanými v rámci programu Horizont 2020. Iniciatívy Komisie v oblasti internacionalizácie MSP sa vykonávajú predovšetkým prostredníctvom programu COSME. V rámci programu Horizont 2020 však existuje niekoľko významných programov, ktoré môžu MSP implicitne alebo nepriamo pomáhať pri internacionalizácii a inovácii. Veľmi dobrým príkladom je iniciatíva Horizont 2020 – INNOSUP, ktorá je zameraná na riešenie výzvy spojenej s vytvorením nových medzisektorových priemyselných hodnotových reťazcov v celej EÚ stavaním na inovačnom potenciáli MSP. Z dostupných informácií nevyplýva žiadne výrazné prekrývanie medzi službami siete EEN, opatreniami na internacionalizáciu MSP/klastrov a opatreniami financovanými v rámci ostatných iniciatív EÚ. Medzi tieto iniciatívy EÚ patria operačné programy Európskeho fondu regionálneho rozvoja (ERDF) a program Interreg, ako aj iniciatívy EU Gateway a Business Avenues. Služby siete EEN financované z programu COSME a operačný program ERDF sa vo väčšine prípadov významným spôsobom dopĺňajú. Zatiaľ čo ERDF je vo všeobecnosti zameraný na regionálny kontext, služby siete EEN v rámci programu COSME sa zameriavajú predovšetkým na cezhraničnú spoluprácu. Iniciatívy EU Gateway a Business Avenues podporujú európske spoločnosti pri nadväzovaní obchodnej spolupráce v Ázii (vrátane Japonska, Kórey a krajín juhovýchodnej Ázie). V hodnotení sa ukázalo, že medzi sieťou EEN a iniciatívami EU Gateway a Business Avenues dochádza k pravidelnej spolupráci. Okrem toho boli preukázané aj synergie medzi ďalšími opatreniami programu COSME, ako sú napríklad centrum pre spoluprácu medzi EÚ a Japonskom a asistenčné pracoviská v oblasti práv duševného vlastníctva. Iniciatívy na propagáciu a podporu podnikania sú stanovené v akčnom pláne Komisie pre podnikanie 2020. Mnohé z týchto opatrení sa financujú prostredníctvom programu COSME. Existujú však aj ďalšie opatrenia s podobným zameraním, ktoré získavajú finančné prostriedky z iných programov EÚ – patrí medzi ne podpora viacerých sietí, ktoré pomáhajú ženám začať podnikať, program Erasmus+, program Európskej únie v oblasti zamestnanosti a sociálnej inovácie (EaSI) a európske štrukturálne a investičné fondy (EŠIF). Aj keď všetky tieto opatrenia majú spoločný cieľ, nedochádza medzi nimi k žiadnemu výraznému prekrývaniu. Komplementárnosť sa dosahuje prevažne na základe využívania rôznych nástrojov. Z hodnotenia v polovici trvania zároveň vyplýva, že podpora poskytovaná MSP na úrovni EÚ, vnútroštátnej a regionálnej úrovni nevytvára pri vzájomnej súhre týchto úrovní vždy synergie a komplementárnosť, hoci neboli zistené žiadne prípady výrazného prekrývania. V prípade opatrení, pri ktorých je silným kľúčovým faktorom blízkosť ku komunitám MSP, by sa súdržnosť mohla ďalej zvýšiť na základe lepšej koordinácie s vnútroštátnymi a regionálnymi opatreniami. Platí to predovšetkým pre služby siete EEN a opatrenia programu COSME na podporu klastrových organizácií. E.Pridaná hodnota Európskej únie Každý program financovaný z prostriedkov EÚ by mal poskytovať hmatateľnú pridanú hodnotu EÚ. Znamená to, že by mal jednoznačne prispievať k propagovaniu hodnôt a štandardov Európskej únie. Opatrenia financované EÚ by mali dopĺňať, posilňovať a podporovať vnútroštátne, regionálne a miestne opatrenia. Finančné nástroje programu COSME, najmä nástroj na poskytovanie záruk za úvery (LGF), poskytujú významnú finančnú páku, ktorá umožňuje vnútroštátnym a regionálnym sprostredkovateľom ponúkať úverové produkty s vyšším rizikovým profilom v porovnaní s ich bežnou ponukou produktov. Takisto ponúkajú podporu podstatne vyššiemu počtu podnikov, než by bolo inak možné zabezpečiť. Okrem toho vnútroštátne programy podpory, najmä na menších trhoch, dosahujú väčšiu finančnú páku, keď sa skombinujú s programom na úrovni EÚ. Zainteresované strany a sprostredkovatelia sa vo všeobecnosti zhodli, že výsledky, ktoré bol program COSME schopný dosiahnuť z hľadiska pákového efektu, rozsahu a rizikových profilov zúčastnených MSP, by nedokázala samostatne dosiahnuť žiadna súkromná inštitúcia či zúčastnená krajina. Väčšina sprostredkovateľov v rámci nástroja LGF považovala verejnú podporu na úrovni EÚ za rozhodujúcu a zastávala názor, že európsky program môže dosiahnuť také výsledky, aké by vnútroštátny program nemal možnosť dosiahnuť. Nástroj LGF im umožnil ponúkať záručný nástroj za výhodnejších podmienok (nižšie úrokové sadzby a poplatky, nižší požadovaný kolaterál) väčšiemu počtu MSP. Okrem toho v niektorých krajinách neexistujú programy na vnútroštátnej úrovni, ktoré podporujú prístup MSP k financiám. „Ochranná známka EÚ“ pomáha budovať dôveru medzi potenciálnymi príjemcami. Výsledky hodnotenia však poukázali na to, že nástroj LGF nemal dostatočný dosah na menej rozvinuté finančné trhy a že je potrebné uprednostniť cielenejší prístup.